KOMISSION ASETUS (ETY) N:o 1062/93,
annettu 30 päivänä huhtikuuta 1993,
Espanjan interventioelimen hallussaan pitämien rehuviljojen kuljetuksesta ja myynnistä Espanjan tietyille alueille sijoittautuneille karjankasvattajille
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon vilja-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2727/75 (), sellaisena kuin se on viimeksi muutettuna asetuksella (ETY) N:o 1738/92 (), ja erityisesti sen 7 artiklan 5 kohdan,
ottaa huomioon Euroopan maatalouden ohjaus- ja tukirahaston tukiosaston rahoittamien julkisen varastoinnin muodossa olevien interventiotoimenpiteiden tilinpäätöksissä huomioon otettavista tekijöistä 27 päivänä marraskuuta 1990 annetun neuvoston asetuksen (ETY) N:o 3492/90 () ja erityisesti sen 1 artiklan,
sekä katsoo, että
vilja-alan intervention yleisistä säännöistä 23 päivänä toukokuuta 1986 annetun neuvoston asetuksen (ETY) N:o 1581/86 (), sellaisena kuin se on viimeksi muutettuna asetuksella (ETY) N:o 2203/90 (), 3 artiklassa säädetään, että interventioelimen hallussaan pitämät viljat saatetaan myyntiin tarjouskilpailun kautta,
komission asetuksessa (ETY) N:o 1836/82 (), sellaisena kuin se on viimeksi muutettuna asetuksella (ETY) N:o 966/93 (), vahvistetaan interventioelinten hallussaan pitämien viljojen myyntiin saattamisen menettelyt ja edellytykset,
jatkuvan kuivuuden vuoksi Espanjan tietyillä alueilla on huomattava puute rehusta ja rehuviljoista; tämä tilanne uhkaa karjankasvatusta, sillä karjankasvattajat, jotka eivät pysty hankkimaan rehua kohtuulliseen hintaan, voivat joutua myymään karjansa liian aikaisin; kielteisten seurausten välttämiseksi olisi toteutettava tarvittavia toimenpiteitä,
Espanjalla on hallussaan suuria interventiovarastoja muilla kuin kuivuudesta kärsivillä alueilla; Espanja on antanut tiedoksi perusteet, joiden takia on tarpeen kuljettaa kuivuusalueille Espanjan interventioelimen haltuun ottamia rehuviljamääriä; nämä perusteet oikeuttavat hyväksymään mahdollisimman alhaisin kustannuksin tapahtuvat kuljetukset,
kuivuus on haitannut erityisesti karjankasvatusalaa; tämän vuoksi rehuviljojen käyttö on aiheellista rajoittaa kyseisille alueille sijoittautuneisiin kuivuudesta kärsiviin karjankasvattajiin; jäsenvaltion on toteutettava kaikki toimenpiteet tämän käytön valvomiseksi,
toimien moitteeton hoitaminen on varmistettava vakuudella,
rehuviljojen saattaminen käyttöön ei riitä ratkaisemaan karjankasvattajien nykyisiä ongelmia; erityiset olosuhteet huomioon ottaen olisi sallittava ostettujen viljojen maksun lykkääminen, ja
tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Espanjan interventioelimen, jäljempänä "SENPA", on järjestettävä asetuksessa (ETY) N:o 1836/82 vahvistetuin edellytyksin jatkuva tarjouskilpailu hallussaan pitämiensä 120 000 ohratonnin ja 30 000 ruistonnin myymiseksi edelleen seuraavien kuivuudesta kärsivien alueiden karjankasvattajille: Cádiz, Badajoz, Cáceres, Córdoba, Granada, Málaga, Sevilla, Ciudad Real, Toledo, Jaén, Ávila, Zamora ja Huelva.
2. Seuraavia yksityiskohtaisia erityissääntöjä sovelletaan tähän tarjouskilpailuun, sanotun kuitenkaan rajoittamatta asetuksen (ETY) N:o 1836/82 säännösten soveltamista:
viljat on myytävä kuivuusalueilla tarjouskilpailun kautta SENPA:n valmistamana seoksena, jossa on noin 15 prosenttia ruista ja 85 prosenttia ohraa,
edellä tarkoitettuun tarjouskilpailuun voivat osallistua ainoastaan edellä lueteltujen alueiden karjankasvattajat tai heidän valtuuttamansa edustajat,
tarjoukset on tehtävä tarjouksen kohteena olevan erän todellisen laadun perusteella,
asetuksen (ETY) N:o 1836/82 13 artiklan 4 kohdan toisessa luetelmakohdassa tarkoitettua vakuutta ei anneta,
hyväksytyn tarjouksen on oltava vähintään 95 prosenttia tarjousten tekemisen viimeisenä määräpäivänä voimassa olevasta asetuksen (ETY) N:o 2727/75 7 artiklassa tarkoitetusta interventio-ostohinnasta,
tarjouksen tekijän on annettava interventiohinnan suuruinen vakuus tarjouksen kohteena olevien viljojen maksun varmistamiseksi; tämä vakuus vapautetaan, kun hinta maksetaan,
viimeinen tarjouskilpailu järjestetään viimeisenä päivänä toukokuuta 1993.
2 artikla
Asetuksen (ETY) N:o 1836/82 16 artiklan ensimmäisestä kohdasta poiketen tarjouksen kohteena olevat viljat on maksettava tarjouksen hyväksymiskuukautta seuraavan kuudennen kuukauden lopussa.
3 artikla
SENPA:n on viipymättä luovutettava tarjouksen kohteena olevat viljat tarjouksen tekijöiden käyttöön. SENPA:n on huolehdittava viljojen kuljetuksesta varastointipaikasta luovutuspaikkaan. Tämä hyväksytään asetuksen (ETY) N:o 3492/90 1 artiklan mukaisesti. Kuljetuskustannukset korvataan SENPA:lle kuljetuslaskujen esittämistä vastaan ylärajaan asti, joka on 20 ecua tonnilta ja johon on lisätty tarvittaessa kustannukset ylimääräisestä sisäänviennistä ja poissiirtämisestä.
4 artikla
1. Espanjan viranomaisten on toteutettava tarvittavat toimenpiteet toimien moitteettoman hoitamisen takaamiseksi ja annettava niistä tieto komissiolle.
2. SENPA:n on pidettävä erillistä kirjanpitoa tästä toimesta.
3. Tarjouskilpailun voittajien on varattava SENPA:lle mahdollisuus tehdä kaikki tarvittavat tarkastukset sen varmistamiseksi, että tarjouksen tekijä on karjankasvattaja tai tämän asianmukaisesti valtuutettu edustaja.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltiossa.
Tehty Brysselissä 30 päivänä huhtikuuta 1993.